 NA FARHIYA HUSSEIN MWANAMUME mmoja amelazwa katika Hospitali Kuu ya Pwani baada ya kupata majeraha alipowasha moto kwa lengo la kujiteketeza kulalamikia ugumu wa maisha. Kwenye video inayosambazwa mtandaoni mwanamume huyo anaonekana akiwa amebeba bendera ya Kenya kabla ya kujiwashia moto katika eneo la Mwembe Tayari, Kaunti ya Mombasa. Manusura huyo, ambaye duru zinasema anatoka Kaunti ya Kiambu, alifika katika mzunguko wa dukakuu la Naivas na kujichoma umati uliokuwa ukipita ukishuhudia tukio hilo. Alikuwa akilalamikia gharama ya juu ya maisha kabla ya kutekeleza kitendo hicho. Alianguka chini kutoka kwa mnara baada ya kuchomeka kwa muda. Kulingana na chifu wa eneo la Mwembe Tayari, mwanamume huyo alikuwa amehitimu kutoka chuo kikuu kimojawapo nchini. Taarifa zinaeleza kuwa, mwanamume huyo alikuwa amepotea na familia yake ilikuwa imechapisha tangazo kwenye mtandao wa kijamii wa Facebook wiki iliyopita ikisema kwamba inamtafuta. “Ninathibitisha kuna mwanamume aliyejichoma katika eneo la Mwembe Tayari. Kwa sasa amepelekwa katika Hospitali ya Rufaa,” amesema chifu wa eneo la Mwembe Tayari Bw Mohammed Musa. Chifu ameambia Taifa Leo kuwa inawezekana kwamba alikuwa na matatizo ya kiakili. Taifa Leo ilipofika hospitalini, imepata mgonjwa huyo akiwa amepelekwa kwa chumba cha wagonjwa mahututi. Ingawa hivyo, mfanyabiashara Salma Abdulwahab, ambaye pia ni Mama Mtaa Mwembe Tayari, amesema alikuwa mstari wa mbele kumuokoa mwanamume huyo. “Ni mtu ambaye tumemjua kwa miaka miwili sasa na alikuwa akifanya kazi katika steji ya magari ya uchukuzi wa umma kuita abiria kuingia kwa matatu,” amesema Bi Abdulwahab. Mama huyo wa mtaa pia ameeleza kuwa kwa dakika chache mwanamume huyo alipovuta na kurudisha kumbukumbu zake, amemuomba Mwenyezi Mungu amsamehe kwa hatua aliyochukua, huku akiwahimiza madaktari wamshughulikie vizuri apone. Huenda akakabiliwa na mashtaka mawili maana ni hatia kujaribu kujitoa uhai na pia uhaini kwa kuchochea umma dhidi ya serikali kwa kuchoma bendera ya nchi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  